སྙན་ངག་པ་གོ་ཕིན་གྱིས་བརྩམས་པའི་བོད་ལྗོངས་ཀྱི་སྙན་རྩོམ་ལ་ཧ་ཅང་དོན་ལ་ངེས་པའི་དཔྱད་བརྗོད་གནང་ཡོད་དེ།གོ་ཕིན་གྱི་བོད་ལྗོངས་ནས་བྲིས་པའི་སྙན་རྩོམ་ལ་བུས་མ་ལ་བཅངས་པའི་བརྩེ་སེམས་དང་།དམག་མིས་ཡུལ་ལ་བཅངས་པའི་དང་སེམས་ཀྱིས་གཏམས་པ།ཁོང་མ་ལ་བརྩེ་བ་བཞིན་བོད་ལྗོངས་ལ་གཅེས་ཤིང་དགའ་བ་དང་།བོད་ལྗོངས་ཀྱི་མཐོང་ཐོས་ཐམས་ཅད་ཁོང་གི་སེམས་ན་དེ་འདྲའི་མཛེས་ཤིང་སྡུག་པ་དང་།དེ་འདྲའི་ངོ་མཚར་བ་དང་།དེ་འདྲའི་སྙན་ངག་གི་དོན་གྱིས་ཕྱུག་པ།ཁོང་གིས་ནམ་ཡང་ཕ་ཡུལ་གྱི་བརྩེ་དུངས་དང་།ཡུལ་ཕྱོགས་ལ་བཅངས་པའི་དྲན་སེམས་ཀྱི་སྟེང་ནས་ནང་སེམས་ཀྱི་བོད་ལྗོངས་ལ་ཉམས་རྟོགས་ཀྱི་སྒོ་ནས་ཁོང་གི་ཚེ་སྲོག་གི་ཕ་ཡུལ་ལ་ལྟ་རྟོག་བྱེད་པ་དང་།བསྟོད་པའི་ནང་ནའང་རེ་སྨོན་བཅངས་པ་དང་།སྤྲོ་སེམས་དང་བརྩེ་དུངས་ཁྲོད་ན་གཅེས་སེམས་དང་སྐྱོ་སྣང་མཚོན་པར་འདུག་ཅེས་གསུངས་པ་ལྟ་བུ།སྙན་ངག་པ་རང་གིས་སྙན་ངག་གི་གྲོགས་པོའི་སྤྲིང་ཡིག་ཅེས་པའི་ནང་དུ་ཁོང་རང་གི་སེམས་གཏམ་དུ།བོད་ལྗོངས་ནི་བདག་གི་སྙན་ངག་གི་ལྷ་དབྱངས་ཅན་མ་དང་།ཕ་ཡུལ་གཉིས་པ་ཡིན།ཁོང་ཉིད་མཐོང་མ་ཐག་ནས་ང་ཡི་ཡིད་དབང་འཕྲོག་སོང་།ངས་རང་གི་ལང་ཚོ་དར་མ་བོད་ལྗོངས་ལ་ཕུལ་བ་དང་།བོད་ལྗོངས་ཀྱིས་ང་ལའང་རྟག་བརྟན་གྱི་ལང་ཚོ་བསྩལ་བས།ང་རང་གི་ཆེས་གཅེས་སུ་རུང་བ་ནི་བོད་ལྗོངས་མི་དམངས་ཡིན།ཁོང་ཚོ་དཔའ་ངར་ཆེ་ཞིང་བློ་གྲོས་ལྡན་པ།དཀའ་སྤྱད་སྡུག་རུས་ཆེ་ལ།གཤིས་བཟང་ཞིང་གཞུང་དྲང་བ།བློ་དཀར་ཞིང་མགྲོན་ལ་གཅེས་པ།མེས་རྒྱལ་ལ་དགའ་ཞིང་།གྲོགས་ལ་བརྩེ་མདངས་ཆེ་བ།གཞས་དང་གར་ལ་མཁས་པའི་སྙན་ངག་གི་མི་རིགས་ཤིག་ཡིན།བོད་ལྗོངས་ལ་དམག་སྐྱོད་དང་བོད་ལྗོངས་འཛུགས་སྐྲུན་བྱེད་པའི་དཔའ་པོའི་མཛས་རྗེས་དང་།བོད་རིགས་མི་དམངས་ཀྱི་འཐབ་རྩོད་ཀྱི་ལོ་རྒྱུས་དང་འཚོ་བ་གསར་པ་ནི་ནམ་ཡང་ངའི་སྙན་རྩོམ་གྱི་བརྗོད་བྱ་གཙོ་པོ་ཡིན།ཞེས་གསུངས་པ་ལྟ་བུའོ།།བོད་ལྗོངས་ཀྱི་འཛུགས་སྐྲུན་ཁྲོད་དུ་སྙན་ངག་པ་སྐུ་དངོས་ཞུགས་པ་དང་།བོད་ལྗོངས་འཕེལ་རྒྱས་ཀྱི་ལོ་རྒྱུས་ཀྱང་སྐུ་དངོས་ཀྱིས་མཐོང་ཐོས་སུ་མྱོང་པས།བོད་རིགས་མི་དམངས་དང་མཛའ་བཤེས་ཟབ་མོ་ཆགས།འཚོ་བའི་ཉམས་མྱོང་དེ་དག་གིས་སྙན་ངག་པའི་སྙན་རྩོམ་གྱི་འདུན་པ་དང་གསར་རྩོམ་གྱི་སྤྲོ་སྣང་སློང་ཞིང་སྐུལ་བས་བོད་ལྗོངས་མི་དམངས་ཀྱི་སྙན་ངག་པར་གྱུར་པ་དང་།ཁོང་གིས་སྙན་རྩོམ་གྱི་སྟེང་ནས་བོད་ལྗོངས་ཀྱི་འཛུགས་སྐྲུན་དང་འཕེལ་རྒྱས་ཀྱི་ལོ་རྒྱུས་བརྙན་རིས་གསར་པ་རིས་སུ་ཐོན་པར་བྲིས་ཡོད།།